Der skal igen skrues op for de almindelige aktiviteter i sundhedsvæsenet, for coronaepidemien forventes at strække sig over en længerevarende periode. - Folk har jo gået og ventet på en operation, og nogle har måske ventet i en rum tid. Nu kan vi åbne op for flere aktiviteter igen. Det er de aktiviteter, som vi måtte lukke ned, mens vi skulle omlægge en masse i forbindelse med COVID-19, fortæller Lone Sondrup (V), næstformand i forretningsudvalget i Region Nordjylland. Sundhedsvæsenet havde ellers gjort klar til at skulle håndtere et stort antal af patienter på grund af COVID-19, men nu hvor smittetrykket er faldende, og tal States Serum Institut viser, at Danmark får et længerevarende edidemiforløb, skal der igen gang i nogle af de mere almindelige aktivitet sideløbende. - Det har jeg det rigtig godt med. Det er trygt, det der er foregået, og det vi ser ind i. Hvis man bruger sin sunde fornuft i det, vi agerer i som personer, så kan vi rolig åbne op, siger Lone Sondrup. Isolationssenge til de ikke-testede patienter I Region Nordjylland betyder det, at der skal etableres 76 senge til COVID-19 patienter og 30 ekstra intensivsenge. Og det forventes, at den sengekapacitet vil vare året ud. Intensivsengene skal stå i pandemibygningen i Aalborg, og de "almindelige" senge bliver etableret på pandemiafsnittet i Farsø. Det fremgår af en orientering til Region Nordjyllands forretningsudvalg. Derudover planlægger man at oprette observationssenge, hvor nordjyske patienter, der har behov for en test eller venter på test-svar kan ligge. De senge skal være isolationssenge indtil svaret fra COVID-19 testen kommer. Farsø hospital blev tidligere omdannet til et pandemiafsnit, og det er der ikke længere behov for med den nye prognose for COVID-19. Derfor skal hospitalet nu tilbage til sin sædvanlige aktiviteter, og det varer ikke længe inden hospitalet er tilbage på samme styrke i sine sædvanlige aktiviteter, mener Lone Sondrup. I Frederikshavn betyder den nye prognose, at den operative aktivitet skal genetableres både inden for ortopædkirurgi, karkirurgi, urologi samt på Skopicentret. I Hjørring øges aktiviteten inden for alle specialer. På Aalborg Universitetshospital skal aktiviterne også øges. Særligt ambulante behandlinger og også i mindre grad operationer skal der nu skrues op for igen.

Referat:
Nu skruer sygehusene op for de almindelige aktiviteter, for coronaepidemien vil strække sig over en længere periode.